Diari Oficial de la Generalitat Valenciana


Sumari del DOGV 283, del 02-09-1985 (1985/804903)

DECRET 118/1985, de 23 d'agost, del Consell de la Generalitat Valenciana, pel qual es crea la Comissió de Seguiment de l'Integració d'Espanya en les Comunitats Europees.
-------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1985/08/23/118/dof/vci/html**

### Dades del document

Número de DOGV
:   283

Data del DOGV
:   02-09-1985

Secció del DOGV
:   DISPOSICIONS GENERALS

Número del document
:   1985/804903


Data del document
:   23-08-1985

Organisme emissor
:   Presidència de la Generalitat

Tipus de document
:   Decret

Anàlisi jurídica

Decret 118/1985, de 23 d'agost, del Consell de la Generalitat Valenciana, pel qual es crea la Comissió de Seguiment de la Integració d'Espanya en les Comunitats Europees.  
Finalitzat el període de negociacions per a la integració d'Espanya en les Comunitats Europees, cal modificar la Comissió que s'hi creà al si del Consell per tal d'adaptarla a la nova situació històrica, econòmica i social, conscients de la importància transcendental que aquest fet té per a la Comunitat Valenciana.  
Açò, ensems el desig que aquesta nova Comissió s'adapte perfectament a l'estructura del Govern i de l'Administració autonòmica, palesa en el Decret del Consell 114/1985, de de juliol, i sorgida com a conseqüència del pràcticament enllestit procés de transferències de l'Administració de l'Estat a la Generalitat Valenciana, fa necessari l'adopció d'aquesta disposició legal.  
En atenció d'aquests motius, a proposta del President del Govern Valencià i amb la deliberació prèvia del Consell, en sessió celebrada el dia 23 d'agost de 1985,  
DECRETE:  
Article primer  
Es crea la Comissió de Seguiment de la Integració d'Espanya en les Comunitats Europees, de la Generalitat Valenciana, la qual és adscrita a la Presidència del Consell.  
Article segon  
Són funcions de la Comissió de Seguiment de la Integració d'Espanya en les Comunitats Europees:  
a) Unificar els criteris i coordinar les actuacions de les distintes Conselleries en les reunions amb les altres Administracions Públiques.  
b) Estudiar les possibles repercussions que la integració tinga sobre la Comunitat Valenciana.  
c) Examinar i informar sobre tots aquells assumptes que, en relació a la integració, li siguen sotmesos pel President de la Generalitat Valenciana.  
Article tercer  
1. La Comissió serà presidida pel Subsecretari Tècnic de la Presidència del Consell, o persona en qui delegue, i en formaran part, com a Vocals, els membres següents:  
Un representant de cada una de les Conselleries amb rang, pel cap baix, de Director General, nomenat pel Conseller respectiu i un representant de la Presidència del Consell, nomenat pel President.  
Un representant del Consell Regional de les Cambres de Comerç, Indústria i navegació.  
Hi farà de Secretari de la Comissió el Vocal nomenat pel President.  
La Secretaria Administrativa de la Comissió quedarà adscrita a la Presidència de la Generalitat i serà exercida pel Gabinet de Coordinació Interdepartamental.  
2. La Comissió podrà ser assistida per assessors o persones d'especialització reconeguda en el tema de què es tracte en cada cas.  
Article quart  
1. La Comissió de Seguiment de la Integració d'Espanya en les Comunitats Europees serà convocada pel President de la Comissió a iniciativa pròpia, o a requeriment de qualsevol dels membres, tot i fent constar en la convocatòria l'Ordre del Dia.  
2. Del resultat de cada sessió, se'n prendrà acta per la Secretaria de la Comissió, amb indicació dels assistents i dels acords adoptats.  
3. La Comissió esmentada es regula, quan al funcionament, pel que disposa la Llei de Govern Valencià i, si s'escau, per la Llei de Procediment Administratiu.  
DISPOSICIONS FINALS  
Primera  
Queden derogats els Decrets del Consell de la Generalitat Valenciana 38/1983, de 21 de març, i 116/1984, de 12 de novembre, així com qualsevol disposició d'igual o inferior rang que s'opose a aquest Decret.  
Segona  
Malgrat el que disposa el Decret 25/1985, de 25 de juliol, del President de la Generalitat Valenciana, aquesta disposició entrarà en vigor l'endemà de la publicació en el Diari Oficial de la Generalitat Valenciana.  
València, 23 d'agost de 1985.  
El President de la Generalitat,  
JOAN LERMA I BLASCO


Còpia Permalink ELI